NORAKSTS

|  |  |
| --- | --- |
| 17.12.2020. | Nr.19/29 |

**PROJEKTA „WELLBASED” ĪSTENOŠANA**

(ziņo: I.Škutāne)

**Atklāti balsojot: PAR – 14** (A.Rāviņš, R.Vectirāne, V.Ļevčenoks, I.Bandeniece, D.Olte, M.Buškevics, A.Garančs, R.Šlegelmilhs, J.Strods, S.Stoļarovs, A.Eihvalds, G.Kurlovičs, L.Zīverts, A.Rublis), **PRET –** nav, **ATTURAS** – nav,

Eiropas Savienības pētniecības un inovācijas atbalsta programmas “Apvārsnis 2020” ietvaros tiek īstenots projekts WELLBASED, kura mērķis ir mazināt enerģētisko nabadzību un tās izraisītās sekas iedzīvotāju veselības stāvoklim, gan veicot praktiskas darbības, gan arī organizējot izglītojošus seminārus par efektīvu enerģijas izmantošanu mājsaimniecībās.

Projekta WELLBASED ietvaros Jelgavā, kā vienā no septiņām projekta pilotpilsētām, plāno ieviest pašvaldības īpašumā esošu mājsaimniecību un vienas pirmsskolas izglītības iestādes lietu interneta risinājumu, kas ļaus veikt enerģijas patēriņa monitoringu. Mērķa grupas ir viena pirmsskolas izglītības iestāde un maznodrošinātās mājsaimniecības, kurās tiks uzstādīts energoefektīvs apgaismojums, kā arī personām tiks nodrošināts veselības stāvokļa monitorings, izmantojot viedierīces.

Projekta ietvaros Jelgavas pilsētas pašvaldībai netiek uzliktas finansiālas saistības. Tam ir 100% finansējums no Eiropas Savienības programmas pētniecībai un inovācijai “Apvārsnis 2020”.

Ievērojot minēto un, pamatojoties uz likumu „Par pašvaldībām” 12. pantu un 21.panta otro daļu,

**JELGAVAS PILSĒTAS DOME NOLEMJ:**

1. Atļaut Jelgavas pilsētas pašvaldības iestādei “Jelgavas pašvaldības operatīvās informācijas centrs” īstenot Eiropas Savienības pētniecības un inovācijas atbalsta programmas “Apvārsnis 2020” projektu WELLBASED ar projekta budžeta daļu 261 186,00 *euro* apmērā, kas paredzēta Jelgavā īstenojamām aktivitātēm.
2. Pilnvarot Jelgavas pilsētas pašvaldības iestādes “Jelgavas pašvaldības operatīvās informācijas centrs" vadītāju Gintu Reinsonu parakstīt visus ar projekta WELLBASED ieviešanu saistītos dokumentus, kā arī veikt visas nepieciešamās darbības projekta ieviešanai.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja B.Jēkabsone

2020.gada 17.decembrī